Ordú na Cúirte Ginearálta an 21 Iúil 2025 – Álvarez de Linera Granda v an Coimisiún agus BRA
(Cás T-498/17) 1
(Caingean le haghaidh neamhniú agus damáistí – Beartas eacnamaíoch agus airgeadaíochta – Sásra Réitigh Aonair le haghaidh institiúidí creidmheasa agus gnólachtaí infheistíochta áirithe – Scéim réitigh i leith Banco Popular Español – Caingean gan bhunús sa dlí go follasach)
Teanga an cháis: an Spáinnis
Páirtithe
Iarratasóir: Pablo Álvarez de Linera Granda (Maidrid, an Spáinn) (ionadaithe: E. Pastor Palomar, F. Arroyo Romero agus N. Subuh Falero, Dlíodóirí)
Cosantóirí: An Coimisiún Eorpach (ionadaithe: P. Němečková, A. Steiblytė agus A. Manzaneque Valverde, Gníomhairí, le cúnamh ó J. Rivas Andrés, Dlíodóir), an Bord Réitigh Aonair (ionadaithe: H. Ehlers, M. Fernández Rupérez, A. Lapresta Bienz agus J. Rius Riu, Gníomhairí, le cúnamh ó B. Meyring, F. Fernández de Trocóniz Robles, T. Klupsch agus S. Ianc, Dlíodóirí)
Ábhar
Lena chaingean, iarrann an t-iarratasóir, ar thaobh amháin, de bhun Airteagal 263 CFAE, go gcuirfí Cinneadh SRB/EES/2017/08 ó Sheisiún Feidhmiúcháin an Bhoird Réitigh Aonair (BRA) an 7 Meitheamh 2017 maidir le scéim réitigh a ghlacadh i leith Banco Popular Español, SA, mar aon le Cinneadh (AE) 2017/1246 ón gCoimisiún an 7 Meitheamh 2017 lena bhformhuinítear an scéim réitigh i leith Banco Popular Español SA (IO 2017 L 178, lch. 15, agus ceartúchán IO 2017 L 320, lch. 31) ar neamhní agus, ar an taobh eile, de bhun Airteagal 268 CFAE, go gcúiteofaí an damáiste a líomhnaítear a bhain dó mar thoradh ar na cinntí sin a ghlacadh.
An chuid oibríochtúil
Díbhtear an chaingean.
Ní gá rialú a dhéanamh ar na hiarratais ar idiragairt ó Ríocht na Spáinne, Banco Santander, SA agus Banco Popular Español, SA.
Ordaítear do Pablo Álvarez de Linera Granda a gcostais féin, chomh maith leis na costais arna dtabhú ag an gCoimisiún Eorpach agus ag an mBord Réitigh Aonair (BRA) a íoc.
Ordaítear do Ríocht na Spáinne a costais féin a bhaineann lena hiarratas ar idiragairt a íoc.
Ordaítear do Banco Santander a chostais féin, chomh maith leis na costais arna dtabhú ag Banco Popular Español a bhaineann lena n-iarratais ar idiragairt a íoc.
____________
1     IO C 330, 2.10.2017.